Ligjvënësit analizojnë sulmin me armë në Uashington
Ligjvënësit nuk janë të një mendimi në lidhje me çështjen e rishikimit të ligjeve të kontrollit të armëve në përgjigje të incidentit.
Një ditë pas sulmit vdekjeprurës me armë në Kantierin e Marinës në Uashington, ligjvënësit amerikanë duan të dinë se si një njeri që njoftohet se ka patur probleme të shëndetit mendor dhe një histori të keqpërdorimit të armëve ishte në gjendje të siguronte punësim në qeverinë federale dhe kishte qasje në një nga mjediset më të sigurta ushtarake. Ligjvënësit nuk ishin të një mendimi nëse Kongresi duhet të rishikojë legjislacionin mbi kontrollin e armëve në përgjigje të incidentit të fundit me armë zjarri në vend. Senatori demokrat Chris Murphy përfaqëson qytetin Njutaun të Konektikatit, ku vitin e kaluar u vranë me armë zjarri 26 njerëz në shkollën fillore Sandy Hook. Që atëherë, ligjvënësi Murphy ka qenë një nga mbështetësit më të mëdhenj në senat të legjislacionit për kontrollin armëve. Ai thotë se sulmi me armë zjarri në Kantierin e Marinës në Uashington është një kujtim i hidhur i nevojës për ligje më të forta të kontrollit të armëve. Kolegu i tij demokrat, Richard Durbin vuri në dukje se në fillim të këtij viti projektligji për kontrollin e armëve dështoi në Senat për shkak të kundërshtimeve kryesisht republikane ndaj kufizimeve të reja dhe kushteve për blerjen e armëve të zjarrit . Ligjvënësit republikanë nuk kanë treguar interes ndaj rishikimit të ligjeve të kontrollit të armëve. Por disa prej tyre thonë se incidenti në Kantierin e Marinës në Uashington ngre çështje të tjera të rëndësishme. Senatori Lindsey Graham thotë se sulmuesit, Aaron Alexis, kurrë nuk duhej t’i jepej e drejta për të punuar si kontraktor ushtarak. Një tjetër republikan, senatori John McCain, vë në dukje se, përveç shkeljeve që lidhen me keqpërdorimin e armëve, Alexis ishte trajtuar edhe për probleme të shëndetit mendor. Senatori demokrat Chris Murphy thotë se trajtimi i çështjes së shëndetit mendor është shumë i nevojshëm, por nuk është i mjaftueshëm. Ndërkohë zëdhënësi i Shtëpisë së Bardhë Jay Carney akuzoi kundërshtarët e kontrollit të armëve se po shpërfillin vullnetin e popullit në favor të grupeve politikisht të fuqishme të vendit për të drejtën e armëmbajtes. Në ndërtesën e Kongresit, ligjvënësit po ndjekin me vëmendje fatin e dy ligjvënësve shtetërore në Kolorado të cilët kohët e fundit humbën ulëset e tyre pas mbështetjes së legjislacionit për kontrollin e armëve.